Kinderporno-sindikaat: Verdagte in hofEen van die ses verdagtes wat Woensdag in die hof verskyn het in verband met ‘n vermeende kinderpornografie-sindikaat wat die polisie oopgevlek het Foto: Werner Beukes, SAPA Die saak teen een van ses mans wat daarvan beskuldig word dat hulle in ‘n kinderpornografiesindikaat betrokke was, is Woensdag in die Randburgse landdroshof uitgestel. Die man het vlugtig in die hof verskyn. Die saak is tot 5 November uitgestel sodat die verslag van die kubermisdaadeenheid afgehandel kan word. Die man se borg is tot sy volgende hofdatum verleng. Ses mans is op 15 Augustus in hegtenis geneem nadat die polisie ‘n wenk van Interpol ontvang het. Die ses verdagtes, van vier verskillende provinsies, is aangekla vir die besit van kinderpornografie. Hulle is onderskeidelik in Lichtenburg, Bloemfontein, Witrivier, Douglasdale, Florida en Potchefstroom in hegtenis geneem. ‘n Prokureur, dermatoloog, sakeman, twee onderwysers en ‘n afgetrede skoolhoof is in hegtenis geneem. Die polisie het in Augustus klopjagte uitgevoer op verskeie huise. Die polisie het beslag gelê op 672 DVDs, 22 geheuestokkies, agt skootrekenaars, twee rekenaartablette, 39 eksterne hardeskywe en 25 boeke met kinderpornografiefoto’s.